Document ID: 32006D0776

KOMISJONI OTSUS,
13. november 2006,
turult kõrvaldamata jäänud ülemäärastelt suhkrukogustelt tasutavate summade kohta
(teatavaks tehtud numbri K(2006) 5370 all)
(Ainult eesti-, kreeka-, läti-, malta- ja slovakikeelne tekst on autentsed)
(2006/776/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut,
võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti, eriti selle artiklit 41,
võttes arvesse komisjoni 14. jaanuari 2004. aasta määrust (EÜ) nr 60/2004, millega sätestatakse suhkrusektori üleminekumeetmed Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemise tõttu, (1) eriti selle artikli 7 lõiget 2,
ning arvestades järgmist:
(1)
Komisjoni 31. mai 2005. aasta määrusega (EÜ) nr 832/2005, millega määratakse suhkru, isoglükoosi ja fruktoosi ülemäärased kogused Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia jaoks, (2) määratakse kindlaks suhkrukogused, mis ületavad 1. mail 2004 tavapäraseks loetud säilitusvaru ning mis tuleb ühenduse turult kõrvaldada.
(2)
Määruse (EÜ) nr 60/2004 artikli 6 lõikes 2 on kehtestatud kindlaksmääratud ülemääraste koguste turult kõrvaldamise tähtajaks 30. november 2005. Kõnealuse määruse artikli 7 lõikes 1 on sätestatud, et asjaomased liikmesriigid peavad hiljemalt 31. märtsiks 2006 esitama asjakohase tõendi ülemääraste koguste kõrvaldamise kohta turult.
(3)
Määratud tähtajaks, s.o 31. märtsiks 2006 esitas Küpros tõendi 190 tonni suhkru, Läti esitas tõendi 1 743 tonni suhkru ja Slovakkia esitas tõendi 1 797 tonni suhkru kõrvaldamise kohta. Seepärast tuleks kõnealuste liikmesriikide vastavaid ülemääraseid koguseid vähendada.
(4)
Nende koguste puhul, mille kõrvaldamise kohta turult ei ole tõendeid esitatud, tuleks asjaomastelt liikmesriikidelt vastavalt määruse (EÜ) nr 60/2004 artikli 7 lõikele 2 nõuda sisse turult kõrvaldamata kogusega võrdne summa, mida on korrutatud CN-koodi 1701 99 10 alla kuuluva valge suhkru suhtes ajavahemikul 1. maist 2004 kuni 30. novembrini 2005 kohaldatud eksporditoetuse suurima summaga. Kõnealusel ajavahemikul oli suurim kohaldatud eksporditoetus 499,5 eurot/t, nagu on kehtestatud komisjoni 27. mai 2004. aasta määrusega (EÜ) nr 1038/2004, millega kehtestatakse suurim eksporditoetus valge suhkru eksportimiseks teatavatesse kolmandatesse riikidesse määrusega (EÜ) nr 1290/2003 ettenähtud alalise pakkumismenetluse raames avatud 28. osaliseks pakkumismenetluseks. (3)
(5)
Nõukogu 29. septembri 2000. aasta otsuse 2000/597/EÜ, Euratom, (Euroopa ühenduste omavahendite süsteemi kohta) (4) artikli 2 lõike 1 punktis a on sätestatud, et osamakseid ja muid suhkruturu ühise korralduse raames ettenähtud tollimakse käsitatakse omavahenditena. Seepärast on vaja kehtestada kõnealuste koguste kindlaksmääramise kuupäev nõukogu 22. mai 2000. aasta määruse (EÜ, Euratom) nr 1150/2000 (millega rakendatakse ühenduste omavahendite süsteemi käsitlev otsus 94/728/EÜ, Euratom) (5) artikli 2 lõike 2 ja artikli 6 lõike 3 tähenduses. Vastavalt määruse (EÜ) nr 60/2004 artikli 7 lõikes 2 sätestatule peavad asjaomased liikmesriigid tegema makseid neljas etapis, mistõttu tuleks kehtestada neli kindlaksmääramise kuupäeva.
(6)
Käesoleva määrusega ettenähtud meetmed on kooskõlas suhkruturu korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Vastavalt määruse (EÜ) nr 60/2004 artikli 7 lõikele 2 tuleb liikmesriigi kohta määrusega (EÜ) nr 832/2006 kindlaksmääratud ülemääraste suhkrukoguste eest, mille kõrvaldamise kohta ei ole 31. märtsiks 2006 esitatud piisavaid tõendeid, tasuda järgmised summad:
-
Eesti: 45 686 268 eurot,
-
Küpros: 19 991 489 eurot,
-
Läti: 4 418 577 ,eurot,
-
Malta: 1 224 774 eurot,
-
Slovakkia: 4 209 786 eurot.
Artikkel 2
Määruse (EÜ, Euratom) nr 1150/2000 artikli 2 lõike 2 ja artikli 6 lõike 3 kohaldamisel on ühenduse maksu kindlaksmääramise kuupäev:
a)
ühenduse eelarvesse 31. detsembriks 2006 kantava summa puhul päev, kui asjaomaseid liikmesriike teavitatakse käesolevast otsusest;
b)
ühenduse eelarvesse 2007., 2008. ja 2009. aasta 31. detsembriks kantava summa puhul iga asjakohase aasta 15. oktoober.
Artikkel 3
Käesolev otsus on adresseeritud Eesti Vabariigile, Küprose Vabariigile, Läti Vabariigile, Malta Vabariigile ja Slovakkia Vabariigile.
Brüssel, 13. november 2006

Labels: 17
7
6
18
15